Ανακοίνωση σύμφωνα με το άρθρο 19 παράγραφος 3 του κεφαλαίου II του πρωτοκόλλου αριθ. 4 της συμφωνίας μεταξύ των κρατών μελών της ΕΖΕΣ για την ίδρυση Εποπτεύουσας Αρχής και Δικαστηρίου σχετικά με τις υποθέσεις αριθ. COM 020 - 0081 FG, automatiske brannalarmanlegg, 0082 FG, automatiske innbruddsalarmanlegg, 0083 FG, bilalarm, 0084 FG, elektronisk lεssystem, 0085 FG, gitter, 0086 FG, kombialarm, 0087 FG, merking/registrering/kjψretψyer/fritidsbεter, 0088 FG, sprinkleranlegg, 0089 FG, sykkellεser, 0090 FG, sikkerhetsskap, 0125 FG, gearstanglεs (97/C 90/06)

Α. Η εφαρμογή και η κοινοποίηση

1. Στις 11 Ιουλίου 1994 και στις 25 Σεπτεμβρίου 1995, η Εποπτεύουσα Αρχή της ΕΖΕΣ έλαβε αιτήσεις σύμφωνα με το άρθρο 2 και κοινοποιήσεις σύμφωνα με το άρθρο 5 του κεφαλαίου ΙΙ του πρωτοκόλλου αριθ. 4 της συμφωνίας μεταξύ των κρατών μελών της ΕΖΕΣ για την ίδρυση Εποπτεύουσας Αρχής και Δικαστηρίου 11 δεσμών κανόνων σχετικά με τεχνικές απαιτήσεις όσον αφορά τους μηχανισμούς ασφαλείας και την έγκριση των εταιρειών που τοποθετούν τους μηχανισμούς αυτούς, από την Norges Forsikringsforbund (την Ένωση Νορβηγικών Ασφαλιστικών Εταιρειών, που παρακάτω θα καλείται «NF»). Η διαχείριση των κανόνων αυτών γίνεται από τη Forsikringsselskapenes Godkjennelsesnevnd (που παρακάτω θα καλείται «FG»), μια μονάδα της NF.

2. Κοινοποιούνται οι ακόλουθοι κανόνες:

- Κανόνες για τα αυτόματα συστήματα συναγερμών πυρκαγιάς.

- Κανόνες για τα αυτόματα συστήματα συναγερμών διάρρηξης.

- Πρότυπα που διέπουν την τεχνική έγκριση των συστημάτων συναγερμού αυτοκινήτων.

- Προσωρινές διατάξεις για συστήματα ηλεκτρονικής ασφάλισης, τα οποία χρησιμοποιούνται για κινδύνους που έχουν βαθμό προστασίας Β1.

- Διατάξεις των ασφαλιστικών εταιρειών που διέπουν τις δοκιμές και την έγκριση των αντικλεπτικών κιγκλιδωμάτων.

- Κανόνες για τις τοποθετήσεις αυτόματων συναγερμών σε κατοικίες (συνδυσμένα συστήματα συναγερμών) και προϋποθέσεις και προδιαγραφές δοκιμών για τις τοποθετήσις αυτόματων συναγερμών σε κατοικίες.

- Κανόνες που διέπουν την επισήμανση και την καταχώρηση σε μητρώο μηχανοκίνητων οχημάτων και σκαφών αναψυχής.

- Κανόνες για τις εγκαταστάσεις αυτόματων συσκευών πυρόσβεσης και επιστολή της 14ης Μαΐου από την FG σχετικά με την έγκριση από την FG επιχειρήσεων που τοποθετούν και συντηρούν μηχανισμούς συσκευών πυρόσβεσης.

- Κανόνες για τεχνικά εγκεκριμένες κλειδαριές ποδηλάτων.

- Διατάξεις των ασφαλιστικών εταιρειών που διέπουν τις δοκιμές και την έγκριση χρηματοκιβωτίων ασφαλείας και συμπλήρωμα στις διατάξεις που διέπουν τους μηχανισμούς ασφαλείας.

- Προϋποθέσεις σχετικά με την ασφάλεια του κιβωτίου ταχυτήτων στα αυτοκίνητα.

Β. Τα μέρη και η αγορά

3. Η NF, της οποίας η έδρα βρίσκεται στο Όσλο, Νορβηγία, είναι επαγγελματική οργάνωση που προωθεί τα συμφέροντα των μελών της. Οι νορβηγικές ασφαλιστικές εταιρείες είτε του κλάδου ζωής είτε όχι που είναι εγγεγραμμένες σε μητρώα στη Νορβηγία και αλλοδαπές ασφαλιστικές εταιρείες που διεξάγουν ασφαλιστική δραστηριότητα στη Νορβηγία μέσω υποκαταστήματος μπορούν να γίνουν μέλη της NF. Ο παρών κατάλογος των μελών της NF περιλαμβάνει 46 ασφαλιστικές εταιρείες.

4. Τα μέλη έχουν συνδυασμένο μερίδιο αγοράς που καλύπτει σχεδόν το 100 % των ασφαλιστικών προϊόντων που διέπονται από τους κοινοποιηθέντες κανόνες. Το συνολικό ακαθάριστο εισόδημα από ασφάλιστρα των νορβηγικών ασφαλιστικών εταιρειών που δεν ασχολούνται με τον κλάδο ζωής ανερχόταν για το 1995 σε 26 δισεκατομμύρια κορόνες Νορβηγίας εκ των οποίων 24 δισεκατομμύρια κορόνες Νορβηγίας αφορούν ασφαλιστικά συμβόλαια σχετικά με νορβηγικούς κινδύνους.

5. Το κύριο καθήκον της FG συνίσταται στην έγκριση μηχανισμών ασφαλείας και επιχειρήσεων που τοποθετούν ανάλογους μηχανισμούς. Επίσης η FG προτείνει, επεξεργάζεται, αναθεωρεί, διανέμει και εφαρμόζει τις κοινοποιηθείσες δέσμες κανόνων. Προς το παρόν, η FG διοικείται ως συνήθης ομάδα της NF. Η καθημερινή εργασία διεξάγεται από γραμματεία, η οποία αποτελείται από πρόσωπα που απασχολούνται στην NF. Η FG συνεργάζεται με άλλες οργανώσεις που έχουν τά αναγκαία τεχνικά προσόντα στους εξειδικευμένους τομείς στους οποίους εφαρμόζονται οι αντίστοιχες δέσμες κανόνων.

Γ. Οι κοινοποιηθέντες κανόνες

6. Ο καθορισμένος στόχος των κανόνων είναι η πρόληψη της ζημίας που προκαλείται από πυρκαγιά, πλημμύρα, διάρρηξη και κλοπή. Οι κανόνες αφορούν τις λεγόμενες «ιδιωτικές ασφάλειες πυρός και μεικτές», τις «εμπορικές ασφάλειες (περιλαμβανόμενης της βιομηχανικής) πυρός και μεικτές» και τις «ασφάλειες αυτοκινήτων». Σε μερικές περιπτώσεις, οι ασφαλιστικές εταιρείες απαιτούν την τοποθέτηση μηχανισμών ασφαλείας που έχουν εγκριθεί σύμφωνα με τους κανόνες και σε άλλες περιπτώσεις οι εταιρείες δεν απαιτούν μεν την τοποθέτηση ανάλογων μηχανισμών αλλά μπορεί να χορηγούν εκπτώσεις αν έχουν τοποθετηθεί ανάλογοι μηχανισμοί.

7. Οι κοινοποιηθέντες κανόνες καθορίζουν τις τεχνικές προδιαγραφές και προϋποθέσεις των μηχανισμών ασφαλείας οι οποίες πρέπει να πληρούνται για να τύχουν έγκρισης. Οι κανόνες για τις τοποθετήσεις συναγερμών κατά της πυρκαγιάς και διάρρηξης σε κατοικίες επίσης καθορίζουν τις προϋποθέσεις και διαδικασίες για την έγκριση των επιχειρήσεων τοποθέτησης. Οι κανόνες που διέπουν την επισήμανση και την καταχώρηση των μηχανοκίνητων οχημάτων και των σκαφών αναψυχής καθορίζουν τις διαδικασίες για την έγκριση των επιχειρήσεων που διεξάγουν την επισήμανση και την καταχώρηση των επισημανθέντων αγαθών.

8. Τα κύρια κριτήρια για την έγκριση των επιχειρήσεων τοποθέτησης είναι η επαρκής πείρα και η ικανότητα διεξαγωγής της τοποθέτησης. Οι «κανόνες που διέπουν την επισήμανση και την καταχώρηση των μηχανοκίνητων οχημάτων και των σκαφών αναψυχής» επίσης προβλέπουν ορισμένο μετοχικό κεφάλαιο ή ελάχιστο ετήσιο κύκλο εργασιών ενός εκατομμυρίου κορονών Νορβηγίας. Ο στόχος της τελευταίας προϋπόθεσης έγκειται στον αποκλεισμό εταιρειών που δεν λειτουργούν σε σοβαρή, σταθερή και μόνιμη βάση. Μόνον επιχειρήσεις που έχουν εγγραφεί σε μητρώο στη Νορβηγία μπορούν να τύχουν έγκρισης. Οι κανόνες προβλέπουν ταξινόμηση που βασίζεται στο επίπεδο της επιτευχθείσας απόδοσης. Εφαρμόζεται ένα μόνον επίπεδο απόδοσης όταν αυτό κρίνεται ικανοποιητικό.

9. Η έγκριση των μηχανισμών ασφαλείας και των επιχειρήσεων τοποθέτησης χορηγείται από την FG. Ωστόσο, η FG μπορεί να χρησιμοποιεί εξωτερικά εργαστήρια δοκιμών για την διεξαγωγή των τεχνικών αξιολογήσεων των μηχανισμών σύμφωνα με τις αντίστοιχες δέσμες κανόνων. Οι κανόνες δεν περιέχουν γενικές διατάξεις που να επιτρέπουν στην FG να δέχεται δοκιμές που γίνονται ή εγκρίσεις που χορηγούνται από αλλοδαπό φορέα πιστοποίησης. Προς το παρόν, η αξιολόγηση της συμμόρφωσης δεν επιβάλλει στον αιτούντα δαπάνες άλλες από αυτές με τις οποίες έχει ήδη επιβαρυνθεί λόγω αξιολογήσεων που διεξήχθησαν από εξωτερικούς οργανισμούς. Οι κανόνες δεν περιέχουν λεπτομερείς διατάξεις για τη διαδικασία που συνδέεται με την αξιολόγηση της έγκρισης.

10. Σύμφωνα με τις πληροφορίες που παρασχέθηκαν από την NF, δεν προβλέπεται στους κανόνες ότι αυτοί δεσμεύουν τις συμμετέχουσες ασφαλιστικές εταιρείες, αλλά υπάρχει συμφωνία μεταξύ των εταιρειών αυτών, η οποία καθορίζει ότι οι εν λόγω εταιρείες δεν θα ανταγωνίζονται ως προς τις προϋποθέσεις και προδιαγραφές που αφορούν τους μηχανισμούς ασφαλείας. Ωστόσο, κατά την NF η συμφωνία αυτή μεταξύ των ασφαλιστικών εταιρειών περιορίζεται στους προαναφερόμενους κανόνες και δεν συνεπάγεται συνεργασία ως προς τα ασφάλιστρα.

Δ. Προτάσεις για τροπολογίες

11. Υπό το φως, μεταξύ άλλων, των διατάξεων για την εξαίρεση κατά κατηγορία που αναφέρεται στον ασφαλιστικό τομέα και των γενικών αρχών της μη διακριτικής μεταχείρισης που θεσπίζεται στη συμφωνία ΕΟΧ, η Αρχή σημείωσε κατά τη διάρκεια συζητήσεων με τα μέρη ότι οι κοινοποιηθέντες κανόνες φαίνονται να παραβιάζουν τα άρθρο 53 παράγραφος 1 της συμφωνίας ΕΟΧ και δεν πληρούν τα κριτήρια εξαίρεσης σύμφωνα με το άρθρο 53 παράγραφος 3. Κατόπιν των συζητήσεων αυτών τα μέρη επέφεραν ορισμένες τροπολογίες στους κοινοποιηθέντες κανόνες και πρότειναν μελλοντικές μεταβολές. Περαιτέρω, τα μέρη πρότειναν μεταβολές στη διάρθρωση και στη διοίκηση της FG.

12. Θα αναφέρεται ρητά στην πρώτη σελίδα όλων των προαναφερομένων δεσμών κανόνων ότι αυτοί είναι ερμηνευτικοί και όχι δεσμευτικοί. Περαιτέρω, ως εναλλακτική λύση στη ίδια της τη διαδικασία δοκιμών, η FG θα δεχθεί εγκρίσεις που χορηγούνται από αναγνωρισμένους φορείς πιστοποίησης από άλλες χώρες με πρότυπα που ανταποκρίνονται ή είναι ισότιμα με τους κανόνες της FG, εάν κάτι τέτοιο μπορεί να επαληθευτεί δεόντως. Οι διατάξεις που ορίζουν ότι μόνο οι νορβηγοί προμηθευτές μπορούν να τύχουν έγκρισης θα καταργηθούν.

13. Θα προστεθούν στους κανόνες πιο λεπτομερείς διαδικαστικές διατάξεις. Οι διατάξεις αυτές, μεταξύ άλλων, θα ορίζουν ότι οι κανόνες θα παρέχονται κατόπιν απλής αιτήσεως σε οποιοδήποτε ενδιαφερόμενο πρόσωπο και ότι αίτηση εκτίμησης μπορεί να υποβληθεί οποτεδήποτε από οποιονδήποτε αιτούντα. Οι επιχειρήσεις τοποθετήσεων που πληρούν τα κριτήρια εκτίμησης εγκρίνονται εντός έξι μηνών, εκτός εάν τεχνικοί υπολογισμοί δικαιολογούν εύλογη πρόσθετη περίοδο. Το γεγονός της συμμόρφωσης ή έγκρισης βεβαιώνεται γραπτώς και οι λόγοι άρνησης της έγκρισης δίδονται επίσης γραπτώς. Το ίδιο εφαρμόζεται και σε περίπτωση άρνησης να ληφθεί υπόψη αίτηση εκτίμησης.

14. Το μέρος που προβαίνει στην κοινοποίηση πρότεινε την αλλαγή της διάρθρωσης της FG έτσι ώστε η διαχείριση της FG να ασκείται από δύο πενταμελή συμβούλια, ένα αρμόδιο για θέματα πρόληψης πυρκαγιάς και το άλλο αρμόδιο για θέματα πρόληψης διαρρήξεων. Αντιπρόσωποι των ασφαλιστικών εταιρειών που είναι μέλη της NF θα συμμετέχουν στα εν λόγω συμβούλια. Περαιτέρω, για να διασφαλιστεί η αντικειμενικότητα της FG ως προς την εφαρμογή των κανόνων θα δημιουργηθεί μια επιτροπή. Τα κύρια καθήκοντα της επιτροπής αυτής θα συνίστανται στη διαχείριση εφέσεων κατά αποφάσεων της FG, στη διασφάλιση της αναγκαιότητας ύπαρξης των τεχνικών προδιαγραφών και της διεξαγωγής των διαδικασιών έγκρισης σύμφωνα με τους κανόνες και χωρίς να γίνονται διακρίσεις. Στα θέματα αυτά η FG ακολουθεί τις αποφάσεις της προαναφερόμενης επιτροπής. Η Επιτροπή θα αποτελείται από αντιπροσώπους οργανισμών που ενέχονται στη διαδικασία πιστοποίησης, όπως η αστυνομία, η πυροσβεστική και διάφορους επαγγελματικούς φορείς, με μέλη εταιρείες που παρέχουν τους εν λόγω μηχανισμούς ασφαλείας και υπηρεσίες τοποθέτησης. Προς το παρόν, υπάρχουν δεκατέσσερις τέτοιοι οργανισμοί των οποίων οι αντιπρόσωποι μπορούν να επιλεγούν για να συμμετάσχουν. Επιπρόσθετα, θα υπάρχουν δύο αντιπρόσωποι της NF. Επίσης ένας αντιπρόσωπος από καθένα από τα προαναφερόμενα συμβούλια της FG θα μπορεί να επιλεγεί για να συμμετάσχει στην επιτροπή.

Ε. Οι προθέσεις της Εποπτεύουσας Αρχής της ΕΖΕΣ

15. Βάσει των προηγούμενων γεγονότων, και εάν οι προταθείσες τροπολογίες πραγματοποιηθούν, η Εποπτεύουσα Αρχή της ΕΖΕΣ σκοπεύει να λάβει ευνοϊκή θέση για τους κανόνες που περιγράφηκαν παραπάνω. Ωστόσο, η Αρχή αυτή πριν προχωρήσει περαιτέρω, προσκαλεί τα ενδιαφερόμενα μέρη να αποστείλουν τα σχόλια τους εντός μηνός από την ημερομηνία δημοσίευσης της σημείωσης αυτής, κάνοντας μνεία της αναφοράς ανάλογα με τους προαναφερόμενους αριθμούς υποθέσεων στην:

Εποπτεύουσα Αρχή της ΕΖΕΣ,

Διεύθυνση Ανταγωνισμού και Κρατικών Ενισχύσεων,

Rue de Trθves/Trierstraat 74,

Β-1040 Βρυξέλλες.